Broj: 711-I-585-M-92/22-02-17

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Darka Jardasa, člana Uprave trgovačkog društva Rea Kvarner d.o.o.,** za davanjem mišljenja Povjerenstva, na 160. sjednici, održanoj 17. veljače 2022., daje sljedeće:

**MIŠLJENJE**

**S obzirom da, povodom obavljanja funkcije ravnatelja ustanove Regionalna energetska agencija Kvarner nije obveznik smislu članka 3. stavka 1. podstavka 63. ZSS/21-a, a da je još samo formalno upisan u sudskom registru kao direktor trgovačkog društva Rea Kvarner d.o.o. u vlasništvu Primorsko-goranske županije, čije poslove je u cijelosti preuzela navedena ustanova i koje će slijedom toga biti brisano iz sudskog registra, Darko Jardas ne smatra se zakonskim obveznikom niti prema članku 3. stavku 1. podstavku 40. ZSSI/21-a.**

Obrazloženje

Zahtjev za davanjem mišljenja Povjerenstva podnio je Darko Jardas, član Uprave trgovačkog društva Rea Kvarner d.o.o. U knjigama ulazne pošte Povjerenstva zahtjev je zaprimljen 15. veljače 2022. pod poslovnim brojem 711-U-2883-M-92/22-01-3, povodom kojeg se vodi predmet broj M-92/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI/21-a, dok je podstavkom 63. istog članka Zakona propisano je da su ravnatelji, odnosno predsjednici uprava regionalnih i lokalnih razvojnih agencija obveznici navedenog Zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositelj navodi da ga je Primorsko-goranska županija prijavila kao zakonskog obveznika, obzirom da obnaša dužnost člana Uprave trgovačkog društva Rea Kvarner d.o.o. Nadalje ističe da je ujedno imenovan i za ravnatelja ustanove Regionalna energetska agencija Kvarner.

Naime, podnositelj obrazlaže da je navedeno trgovačko društvo osnovano 2009. za potrebe provođenja poslova energetske politike na području Primorsko-goranske županije sufinanciranih iz EU programskog okvira CIP - Inteligentna Energija Europe te da je oblik trgovačkog društva odabran s namjerom olakšavanja održivosti poslovanja nakon isteka trogodišnjeg sufinanciranja iz navedenog programa, budući da je pružao veću fleksibilnost prilikom nastupanja na tržištu.

Također navodi da je stjecanjem mogućnosti sufinanciranja djelatnosti iz strukturnih fondova EU ocijenjeno svrsishodnim preoblikovati subjekt u ustanovu, što se i dogodilo početkom 2018., čime je provođenje poslova energetske politike na području Primorsko-goranske županije preuzela Regionalna energetska agencija Kvarner, koja je ujedno preuzela sve zaposlenike trgovačkog društva Rea Kvarner d.o.o. Navodi da je isto društvo predviđeno za postupak likvidacije kada se dovrši postupak likvidacije njezine imovine, što je u završnoj fazi.

Podnositelj navodi da je ostao član Uprave istog društva, jer je obavljao ovu funkciju do trenutka preoblikovanja, te da za njezino obavljanje ne prima nikakvu plaću ili naknadu, a istodobno je imenovan na funkciju ravnatelja ustanove, kao pravnog slijednika Rea Kvarner d.o.o., gdje je u radnom odnosu te prima plaću.

Slijedom navedenoga, podnositelj traži mišljenje Povjerenstva je li istodobno obavljanje navedenih funkcija suprotno člancima 17. i 18. ZSSI/21-a te je li dužan podnijeti imovinsku karticu.

Zaključno navodi da prema njegovu shvaćanju ne bi bio zakonski obveznik ako bi podnio ostavku do 19. veljače 2022. te traži mišljenje je li dužan podnijeti imovinsku karticu ako više ne bi bio član Uprave istog trgovačkog društva do navedenog datuma, uz napomenu da bilo kada može zatražiti da ga se razriješi.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona, dok je podstavkom 63. istog članka Zakona propisano da su ravnatelji odnosno predsjednici uprava regionalnih i lokalnih razvojnih agencija obveznici u smislu odredbi istog.

Uvidom u podate sudskog registra nadležnog Trgovačkog suda u Rijeci, utvrđeno je da Darko Jardas obavlja funkciju direktora trgovačkog društva Rea Kvarner Regionalna energetska agencija Primorsko-goranske županije d.o.o. te ravnatelja ustanove Regionalna energetska agencija Kvarner, kojima je osnivač Primorsko-goranska županija.

Navedena ustanova ima upisane djelatnosti promicanja, pripreme i razvoja programa, projekata i sličnih aktivnosti na podruju energetske učinkovitosti i korištenju obnovljivih izvora te na području očuvanja, održivog korištenja, zaštite i unapređenja okoliša i dr., odnosno ima isti predmet djelatnosti kakav je upisan za trgovačko društvo.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 24. stavkom 3. Zakona o regionalnom razvoju Republike Hrvatske („Narodne novine“, broj 147/14., 123/17. i 118/18.). propisano je da u svrhu učinkovite koordinacije i poticanja regionalnog razvoja jedinica područne (regionalne) samouprave osniva regionalnu razvojnu agenciju kao javnu ustanovu ili trgovačko društvo, odnosno ustrojava upravno tijelo.

Sukladno članku 25. navedenog Zakona navedene regionalne razvojne agencije, kao regionalni koordinatori, obavljaju sljedeće poslove od općeg gospodarskog interesa za jedinicu područne (regionalne) samouprave: koordiniraju i sudjeluju u izradi županijskih razvojnih strategija i drugih strateških razvojnih dokumenata na području županije, koordiniraju izradu akcijskih planova za provedbu županijskih razvojnih strategija, prate i potiču provedbu županijskih razvojnih strategija, sudjeluju u koordinaciji izrade i provedbe strategija razvoja urbanih područja te strategija razvoja jedinica lokalne samouprave s područja županije, koordiniraju poslove vezane uz središnju bazu, koordiniraju poslove poticanja regionalne konkurentnosti i sudjeluju u poslovima poticanja urbanog razvoja, koordiniraju aktivnosti jedinica lokalne samouprave vezane uz regionalni razvoj te sudjeluju u pripremi i provedbi razvojnih projekata jedinica lokalne samouprave te obavljaju i druge poslove sukladno zakonu.

Darko Jardas bi povodom obavljanja funkcije direktora trgovačkog društva Rea Kvarner d.o.o., kojem je jedini osnivač jedinica područne (regionalne) samouprave, bio zakonskim obveznikom, dok to ne bio povodom obavljanja funkcije ravnatelja Regionalne energetske agencije Kvarner, s obzirom da se usporedbom djelatnosti navedenih u Zakonu o regionalnom razvoju Republike Hrvatske te djelatnosti upisanih u sudski registar ne radi o regionalnoj razvojnoj agenciji, već o energetskoj agenciji.

Iz navedenog proizlazi da Darko Jardas obavlja funkciju u ustanovi, koja je u cijelosti preuzela djelatnost trgovačkog društva koje će nakon postupka likvidacije biti brisano iz sudskog registra, a navedeni je u sudskom registru formalno upisan kao njegov direktor.

Imajući u vidu da ravnatelji energetskih agencija nisu obveznici smislu članka 3. stavka 1. podstavka 63. ZSS/21-a, odnosno da Darko Jardas nije obveznik u pogledu obavljanja funkcije ravnatelja Regionalne energetske agencije Kvarner, te da je formalni direktor trgovačkog društva u postupku likvidacije, Povjerenstvo zaključuje da navedeni nije zakonski obveznik te da nije dužan Povjerenstvu podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Darku Jardasu, putem mail adrese
2. Objava na internetskoj stranici Povjerenstva
3. Pismohrana